CELEX: 32005D0334
Language: lv
Date: 2005-01-18 00:00:00
Title: 2005/334/EK: Padomes Lēmums (2005. gada 18. janvāris), ar ko atbilstīgi Eiropas Kopienas dibināšanas līguma 104. panta 8. punktam nosaka, vai Grieķijas Republika ir efektīvi rīkojusies, reaģējot uz Padomes ieteikumiem saskaņā ar minētā līguma 104. panta 7. punktu

28.4.2005   
            
            
               LV
            
            
               Eiropas Savienības Oficiālais Vēstnesis
            
            
               L 107/24
            
         
      PADOMES LĒMUMS
   
   (2005. gada 18. janvāris),
   ar ko atbilstīgi Eiropas Kopienas dibināšanas līguma 104. panta 8. punktam nosaka, vai Grieķijas Republika ir efektīvi rīkojusies, reaģējot uz Padomes ieteikumiem saskaņā ar minētā līguma 104. panta 7. punktu
   (2005/334/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu, un jo īpaši tā 104. panta 8. punktu,
   ņemot vērā Komisijas ieteikumu,
   tā kā:
   
               (1)
            
            
               Saskaņā ar Līguma 104. pantu dalībvalstīm jāizvairās no pārmērīga valsts budžeta deficīta.
            
         
               (2)
            
            
               Stabilitātes un izaugsmes pakts ir balstīts uz mērķi nodrošināt stabilas valsts finanses kā līdzekli, lai stiprinātu nosacījumus cenu stabilitātei un spēcīgai ilgtspējīgai izaugsmei, kas veicinātu nodarbinātību. Stabilitātes un izaugsmes pakts ietver Padomes 1997. gada 7. jūlija Regulu (EK) Nr. 1467/97 par to, kā paātrināt un precizēt pārmērīga budžeta deficīta novēršanas procedūras īstenošanu (1), kas noteikta Līguma 104. pantā, lai veicinātu pārmērīga valsts budžeta deficīta tūlītēju novēršanu.
            
         
               (3)
            
            
               Amsterdamas Eiropadomes 1997. gada 17. jūnija Rezolūcija par Stabilitātes un izaugsmes paktu (2) svinīgi aicina visas puses, proti, dalībvalstis, Padomi un Komisiju, stingri un savlaicīgi īstenot Līgumu un Stabilitātes un izaugsmes paktu.
            
         
               (4)
            
            
               Padome ar 2004. gada 5. jūlija Lēmumu 2004/917/EK (3) saskaņā ar Līguma 104. panta 6. punktu konstatēja, ka Grieķijā pastāv pārmērīgs budžeta deficīts.
            
         
               (5)
            
            
               Saskaņā ar Līguma 104. panta 7. punktu un Regulas (EK) Nr. 1467/97 3. panta 4. punktu Padome pieņēma ieteikumu, ar ko 2004. gada 5. novembris ir noteikts kā galīgais termiņš, lai Grieķijas valdība veiktu pasākumus pārmērīgā budžeta deficīta novēršanai līdz, vēlākais, 2005. gada beigām. Tajā pašā ieteikumā Padome ieteica Grieķijas Republikai novērst pašreizējo pārmērīgo budžeta deficītu pēc iespējas ātrāk un, vēlākais, līdz 2005. gadam un veikt galvenokārt strukturālus koriģējošus pasākumus, kas sasniedz vismaz 1 % no 2004. un 2005. gadā uzkrātā IKP, vēlams, proporcionāli sadalot uz šiem diviem gadiem. Turklāt Padome ieteica Grieķijas Republikai nodrošināt, lai valsts parāda kopapjoms pietiekami samazinātos un pietiekami ātri sasniegtu atsauces vērtību, vienlaikus īpašu uzmanību pievēršot faktoriem, kas nav aizņēmumu kopapjoms un kas ietekmē parāda līmeni. Visbeidzot, Padome ieteica Grieķijas Republikai arī steidzami novērst būtiskos trūkumus budžeta statistikā, uzlabot datu savākšanu un apstrādi attiecībā uz vispārējo valdību.
            
         
               (6)
            
            
               Saskaņā ar Regulas (EK) Nr. 1467/97 4. panta 2. punktu Padomei, lemjot par to, vai tās ieteikumiem saskaņā ar Līguma 104. panta 7. punktu seko efektīva rīcība, savā lēmumā jāņem vērā attiecīgās dalībvalsts valdības publiski paziņotie lēmumi.
            
         
               (7)
            
            
               Novērtējot lēmumus, ko Grieķijas Republika publiski paziņojusi, kopš Padome saskaņā ar Līguma 104. panta 7. punktu pieņēma ieteikumu un minētajā ieteikumā noteiktajā termiņā, var secināt, ka:
               
                           —
                        
                        
                           neskatoties uz izsludinātajiem ierobežojošiem pasākumiem 2004. gadam, fiskālā politika bijusi acīm redzami ekspansīva pretēji tam, ko lūgusi Padome. Daļēji tas noticis statistikas pārskatīšanas dēļ, kas veikta sadarbībā ar Eurostat, lai pareizi piemērotu ESA 95 statistikas sistēmu, un daļēji – izdevumu pārsnieguma dēļ, kas saistīti ar Olimpisko spēļu rīkošanu, kā arī sakarā ar citu izdevumu pārsniegumu un nepietiekamiem ienākumiem, kas nepareizi aprēķināti 2004. gada budžetā,
                        
                     
                           —
                        
                        
                           kaut arī 2005. gadam izsludinātie budžeta pasākumi labo 2004. gadā pieļautās kļūdas, tie var nenodrošināt vispārējā valdības budžeta deficīta samazinājumu līdz mazāk nekā 3 % no IKP 2005. gadā,
                        
                     
                           —
                        
                        
                           vispārējā parāda kopapjoma attiecība pret IKP nesamazinās pietiekami ātri un turklāt 2004. gadam prognozētā apjomīgā vērtspapīru plūsmas korekcija norāda uz to, ka Grieķijas valdība nav veikusi efektīvas darbības attiecībā uz operācijām ar kapitālizdevumiem, tādējādi veicinot turpmāku parāda pieaugumu,
                        
                     
                           —
                        
                        
                           Grieķijas Republika ir uzlabojusi budžeta datu vākšanu un apstrādi, jo īpaši attiecībā uz izdevumiem, kas saistīti ar militārām ierīcēm, procentu maksājumiem un sociālā nodrošinājuma kontiem. Turpmāki pasākumi, jo īpaši, cieši sadarbojoties ar Eurostat, nodrošinās ātru un precīzu vispārējo valdības datu sniegšanu, kas prasīta saskaņā ar spēkā esošo tiesisko reglamentāciju.
                        
                     
         
               (8)
            
            
               104. panta 8. punktā paredzēts – ja Padome konstatē, ka tās ieteikumam saskaņā ar 104. panta 7. punktu noteiktā termiņā nav sekojusi efektīva rīcība, tā var nolemt publiskot šo ieteikumu. Taču saskaņā ar Eiropadomes Rezolūciju par Stabilitātes un izaugsmes paktu Grieķijas Republika šo ieteikumu publiskoja jau 2004. gada jūlijā,
            
         IR PIEŅĒMUSI ŠO LĒMUMU.
   1. pants
   Grieķijas Republika nav veikusi efektīvus pasākumus, reaģējot uz Padomes 2004. gada 5. jūlija Ieteikumu, minētajā ieteikumā noteiktajā termiņā.
   2. pants
   Šis lēmums ir adresēts Grieķijas Republikai.
   
      Briselē, 2005. gada 18. janvārī
      
         
            Padomes vārdā —
         
         
            priekšsēdētājs
         
         J.-C. JUNCKER
         
      
   
   
      (1)  OV L 209, 2.8.1997., 6. lpp.
   
      (2)  OV C 236, 2.8.1997., 1. lpp.
   
      (3)  OV L 389, 30.12.2004., 25. lpp.